黄巖張之望之立來訪與遊梅潭詩以送之
作者：陳傅良
朝代：宋

paragraphs: 張子好兄弟，別我今九年。
東風刮瞇眼，雙鵠忽墮前。
坐定看兩鬢，喜極意慘然。
來日豈不多，此意合少延。
念子伏巖穴，有作皆巨編。
稻粱未暇謀，從我志獨堅。
虛名適相累，浩嘆當誰憐。
積雨得新霽，綠漲彌百川。
載酒問何有，漾舟隨所便。
與子梅潭游，以茲寓惓惓。
傾崖俯仰立，中有飛瀑懸。
平地儼閶闔，晴空自雲烟。
既見各有得，欲語不可傳。
衆妙在領會，天成謝琱鎸。
子歸有新詩，時寄三兩篇。